На основу члана 32. тачка 6. Закона о локалној самоуправи („Службени гласник Републике Србије“ бр.129/07), члана 41. став 1. тачка 7. Статута општине Медвеђа („Службени гласник града Лесковца“ број 18/2008 и 38/12) и чланова 2., 3 и 4. Закона о комуналним делтностима („Службени гласник РС“ бр. 88/2011 и 104/2016) Скупштина општине Медвеђа на седници одржаној 19. јуна 2017. године, донела јe

**ОДЛУКУ**

**О НАЧИНУ ПОВЕРАВАЊА ПРИГРАДСКОГ ПРЕВОЗА ПУТНИКА НА ТЕРИТОРИЈИ ОПШТИНЕ МЕДВЕЂА**

I ОСНОВНЕ ОДРЕДБЕ

**Члан 1**

Овом одлуком утврђује се начин и поступак поверавања обављања приградског превоза путника на територији општине Медвеђа (у даљем тексту: јавни линијски превоз путника), као комуналне делатности од општег интереса.

**Члан 2**

Јавни линијски превоз путника може се поверити привредном друштву или другом правном лицу регистрованом за обављање јавног линијског превоза путника које испуњава услове прописане законом у погледу уписа у акт којим се утврђује испуњеност услова за отпочињање и обављање јавног превоза путника, броја возила, простора, опреме и кадрова који обављају послове редовног одржавања возила и контролу њихове техничке исправности.

Јавни линијски превоз путника може се поверити и конзорцијуму, у складу са законом који уређује јавно-приватно партнерство и концесије.

II НАЧИН И ПОСТУПАК ПОВЕРАВАЊА ЈАВНОГ ЛИНИЈСКОГ ПРЕВОЗА

**Члан 3**

Обављање делатности јавног линијског превоза путника поверава се у складу са одредбама Закона о комуналним делатностима и закона којим се уређују концесије.

**Члан 4**

Обављање јавног линијског превоза путника поверава се закључењем уговора о поверавању обављања јавног линијског превоза путника на територији општине Медвеђа након спроведеног јавног позива или изузетно непосредном погодбом у складу са одредбама ове одлуке.

Услови, начин и поступак закључења уговора из става 1. овог члана морају се заснивати на начелима: заштите јавног интереса, транспарентности, једнаког и правичног третмана понуђача, ефикасности, слободне тржишне конкуренције, заштите животне средине, аутономији воље и равноправности уговорних страна.

**Члан 5**

Поступак поверавања обављања комуналне делатности превоза путника покреће Општинска управа као јавно тело (у даљем тексту: Јавно тело), сходно Закону о јавно-приватном партнерству и концесијама, утврђеној надлежности Статутом општине Медвеђа и овој одлуци.

На предлог Општинске управе, Одлуку о покретању поступка поверавања обављања комуналне делатности превоза путника доноси Скупштина општине Медвеђа (у даљем тексту: Давалац концесије).

Јавно тело ће решењем именовати стручни тим за концесију и утврдити његове послове и задатке и рокове извршења истих.

**Члан 6**

Са најповољнијим понуђачем који је изабран након спроведеног јавног позива закључује се Јавни уговор, односно Уговор о јавно-приватном партнерству са елементима концесије који садржи све одредбе, услове, права и обавезе и друге клаузуле које Скупштина општине Медвеђа, као давалац концесије, сматра неопходним и потребним за квалитетно обављање делатности превоза путника и за однос са субјектом коме је поверена делатност превоза путника на основу одлуке о избору најповољније понуде.

Давалац концесије даје сагласност на коначан нацрт Јавног уговора из става 1. овог члана и доноси одлуку о избору најповољније понуде.

У име и за рачун Даваоца концесије, Председник општине ће потписати Јавни уговор са одабраним понуђачем.

**Члан 7**

Поверавање обављања линијског превоза путника врши се на временски период од најмање 5 (пет) година, на основу Студије оправданости давања концесије.

**Члан 8**

У случају да се не донесе Одлука о избору најповољнијег понуђача због неиспуњавања потребних услова од стране понуђача или других законом педвиђених разлога, председник ће привремено, а најдуже до једне године, поверити обављање комуналне делатности јавног линијског превоза путника непосредном погодбом и закључити привремени уговор, по прибављеној сагласности Скупштине општине Медвеђа.

Давалац концесије ће, на образложен предлог Јавног тела, поништити поступак давања концесије доношењем Одлуке о поништају поступка давања концесије.

**Члан 9**

У случају промене прописа након закључења Јавног уговора које погоршавају положај приватног или јавног партнера, Јавни уговор се може изменити у обиму који је неопходан да се приватни односно јавни партнер доведе у положај коме је био у моменту закључења Јавног уговора.

III ПОРЕМЕЋАЈ ИЛИ ПРЕКИД У ОБАВЉАЊУ ДЕЛАТНОСТИ

**Члан 10**

У случају да дође до поремећаја или прекида у обављању комуналне делатности јавног линијског превоза путника услед више силе или других разлога који се нису могли предвидети, морају се предузети мере ради отклањања поремећаја или прекида или на други начин обезбедити задовољавање потреба корисника услуга.

У случајевима из става 1. овог члана председник може привремено, а најдуже на 1 годину, ангажовати другог превозника и непосредном погодбом закључити уговор о привременом обављању комуналне делатности јавног линијског превоза путника.

**Члан 11**

Комуналну делатност јавног линијског превоза путника на територији општине Медвеђа може обављати и јавно предузеће. У том случају не постоји обавеза спровођења јавног позива, већ се вршилац комуналне делатности одређује одлуком Скупштине општине Медвеђа.

IV ПРЕЛАЗНЕ И ЗАВРШНЕ ОДРЕДБЕ

**Члан 12**

Даном ступања на снагу ове одлуке престају да важе чланови 7 - 12 Одлуке о организацији и начину обављања приградског линијског превоза путника на територији општине Медвеђа ("Службени гласник града Лесковца", број 6/11).

**Члан 13**

Ова одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

Број: 06-25/2017-I/8

19. јун 2017. године

М е д в е ђ а

СЕКРЕТАР,

Драган Андрејевић, дипл. правник

 ПРЕДСЕДНИК,

 Милисав Милетић, дипл.ек.